Sisulu gaan dagvaarding oor kragrekening teenstaanMinister Lindiwe Sisulu (Foto: Verskaf/Departement van internasionale betrekkinge en samewerking/Katlholo Maifadi) Lindiwe Sisulu, minister van internasionale betrekkinge en samewerking, het die Stad Johannesburg daarvan beskuldig dat hy “kleinlike politieke speletjies speel” nadat dit aan die lig gekom het dat sy deur die metro gedagvaar word oor ŉ uitstaande water- en elektrisiteitrekening van meer as ŉ half miljoen rand. Ndivhuwo Mabaya, die minister se woordvoerder, sê in reaksie op mediaberigte oor die saak Sisulu se regspan het reeds die stad in kennis gestel dat sy die hofaansoek sal teenstaan. “Die minister het dit duidelik gemaak dat sy hulle nie enige geld skuld nie. Die stad het ŉ ooreenkoms met die huurder aangegaan om hom van water en elektrisiteit te voorsien, sonder om die minister by die proses te betrek,” sê Mabaya. Die huurder waarna hy verwys, is ŉ huurder wat tussen 2010 en 2014 in Sisulu se huis in Bellevue gewoon het. Volgens ŉ berig in Sunday Times het die huurder in dié tyd ŉ rekening van R285 000 vir water en elektrisiteit opgejaag, wat intussen te wyte aan die rente tot R537 000 gestyg het. Die koerant berig verder dat Herman Mashaba, burgemeester van Johannesburg, beweer het dat ŉ voormalige senior beampte in die stad se departement van finansies, wat glo bande met die ANC het, na bewering onwettig opdrag gegee het dat ŉ gedeelte van die skuld gekanselleer word. Deur dit te doen, het die voormalige werknemer na bewering ŉ kredietbalans op die minister se rekening geskep wat Sisulu in staat gestel het om die eiendom sedertdien te verkoop. Sisulu hou nou vol dat sy nie verantwoordelik gehou kan word vir die uitstaande rekening nie, maar dat dit die huurder is wat vir dié yslike bedrag moet pa staan. Mabaya het ook bevraagteken hoekom die stad nooit die huurder se elektrisiteit- en watertoevoer afgesny het nie of ŉ poging aangewend het om die huurder vir die rekening aanspreeklik te hou nie, selfs nadat die rekening tot bó R150 000 gestyg het. “Die stad moet skuld invorder van die huurder met wie hulle ŉ kontrak geteken het,” sê hy. “Die minister sal voortgaan om die saak in die hof te betwis. Dié hofsaak sal korrupsie en korrupte transaksies tussen beamptes en huurders tot nadeel van eiendomseienaars aan die lig bring.”